钦定古今图书集成/明伦汇编/人事典/第107卷 > 《唐书》 > 《致斋太一宫》宋·钱惟演
## 钦定古今图书集成/明伦汇编/人事典/第107卷 > 《唐书》 > 《致斋太一宫》宋·钱惟演

紫馆天神贵，纶闱地望清。斋心奉蠲洁，摄事罄诚明。
殿翼如轩翥，坛垓类削成。直官琳札密，太宰绣衣轻。
薜荔罗芳席，虹蜺曳彩旌。星陈五帝佐，体荐一元牲。
苍驷回风驭，珍禽警露声。丹霞升晓气，若木竞新英。
挹袂宁无友，凌霄自放情。受釐宣室对，贾《傅》异诸生。

《独异志》：禹伤其父功不成，乃南逃衡山，斩马以祭之，
仰天而啸，忽梦神人自称元夷苍水使者，谓禹曰：“欲
得我书者斋焉。”禹遂斋三日，乃降金简玉字之书，得
治水之要。

《礼记王制》：“太史典礼，执简记奉讳恶，天子斋戒受谏，
司会以岁之成质于天子，冢宰斋戒受质，大乐正、大
司寇、市三官以其成从质于天子。大司徒、大司马、大
司空斋戒受质，百官各以其成质于三官。大司徒、大
司马、大司空以百官之成质于天子，百官斋戒受质，
然后休老劳农，成岁事，制国用。”

《月令》：“季春之月，后妃斋戒，亲东乡躬桑。”

《周语》：宣王即位，不藉千亩。虢文公谏曰：“不可。夫民之
大事在农，是故稷为大官，告王曰：‘王其祗祓，监农不
易’。”王乃即斋宫，百官御事各即其斋。三日，王乃淳濯
飨醴。及期，郁人荐鬯，牺人荐醴。王祼鬯，飨醴乃行，百
吏庶民毕从及藉。今弃其大功，何以用民？

《左传庄公四年》：楚武王伐隋，将斋，入告夫人邓曼曰：
“‘余心荡’。邓曼叹曰：‘王禄尽矣。盈而荡，天之道也。先君
其知之矣。故临武事，将发大命而荡王心焉。若师徒
无亏，王薨于行，国之福也’。”王遂行，卒于樠木之下。
《管子中匡篇》：桓公与管仲父而将饮之，掘新井而柴
焉。十日斋戒，召管仲。管仲至，公执爵，夫人执尊觞三
行，管仲趋出。公怒曰：“寡人斋戒十日，而饮仲父，寡人
自以为修矣。仲父不告寡人而出，其故何也？”鲍叔、《隰
朋》趋而出，及管仲于途，曰：“公怒！”管仲反入，倍屏而立。
公不与言，少进中庭；公不与言，少进传堂。公曰：“寡人
斋戒十日而饮仲父，自以为脱于罪矣。仲父不告寡
人而出，未知其故也。”对曰：“臣闻之，沈于乐者洽于忧，
厚于味者薄于行，慢于朝者缓于政，害于国家者危
于社稷。臣是以敢出也。”

《庄子·人间世篇》：颜回见仲尼，仲尼曰：“斋，吾将语若。”颜
回曰：“回之家贫，唯不饮酒不茹荤者数月矣。若此则
可以为斋乎？”曰：“是祭祀之斋，非心斋也。”回曰：“敢问心
斋。”仲尼曰：“若一志，无听之以耳而听之以心，无听之
以心而听之以气，听止于耳，心止于符。气也者，虚而
待物者也。唯道集虚，虚者心斋也。”

《达生篇》：祝宗人元端以临牢䇲说彘曰：“汝奚恶死？吾
将三月豢汝，十日戒，三日斋，藉白茅加汝肩尻乎雕
俎之上。”

《梓庆》削木为鐻，鐻成，见者惊犹鬼神。鲁侯曰：“子何术
以为焉？”对曰：“臣工人，何术之有？虽然，有一焉。臣为鐻
未尝敢以耗气也，必斋以静心。斋三日而不敢怀庆
赏爵禄，斋五日，不敢怀非誉巧拙，斋七日，辄然忘吾
有四肢形体也。器之所以凝神者，其是与！”

《家语公西赤问篇》：季桓子将祭，斋三日，而二日钟鼓
之音不绝。冉有问于孔子，子曰：“孝子之祭也，散斋七
日，慎思其事。致斋三日而一用之，尢恐其不敬也。而
二日伐鼓，何居焉？”

《韩子·外储说篇》：宋人有请为燕王以棘刺之端为毋
猴者，必三月斋，然后能观之。燕王因以三乘养之。右
御冶工言王曰：“臣闻人主无十日不燕之斋。今知王
不能久斋以观无用之器也，故以三月为期。”

《史记蔺相如传》：赵得楚和氏璧，秦王愿以十五城易璧。相如奉璧入秦，秦王无意偿赵城。相如谓秦王曰：
“和氏璧，天下所共传宝也，赵王送璧时斋戒五日，今
大王亦宜斋戒五日，设九宾于廷，臣乃敢上璧。”秦王
遂许斋五日。相如度秦王虽斋，决负约，乃使其从者
归璧于赵。秦王斋五日后，乃设九宾礼于廷，引赵使
者。相如至，谓秦王曰：“臣诚恐见欺于王而负赵，故令
人持璧归赵矣。臣请就汤镬。”

《李斯传》：二世拜赵高为中丞相，乃献鹿，谓之马。二世
问左右，此乃鹿也？左右皆曰：马也。二世惊，自以为惑，
乃召太卜令卦之。太卜曰：“陛下春秋郊祀奉宗庙鬼
神，斋戒不明，故至于此。可依盛德而明斋戒。”于是乃
入上林斋戒。

《秦本纪》：二世梦白虎啮其左骖马，杀之，心不乐。问占
梦，卜曰：“泾水为祟。”二世乃斋于望夷宫。赵高令阎乐
杀二世，立子婴为秦王。令子婴斋，当庙见，受玉玺。斋
五日，子婴与其子二人谋曰：“我闻赵高与楚约，灭秦
宗室而王关中。今使我斋见庙，此欲因庙中杀我。我
称病不行，丞相必自来，来则杀之。”婴不行，高果自往，
子婴遂刺杀高于斋宫。

《汉书韩信传》：汉王用信为大将，召信欲拜之。萧何曰：
“王必择日斋戒，设坛场，具礼乃可。”王许之，人人各自
以为得。大将至拜，乃韩信也，一军皆惊。

《文献通考》：光武幸鲁，祭泰山，上斋，夜读《河图会昌符》，
曰：“赤刘之九，会命岱宗。”感此文，乃召梁松按索《河图》
谶文。

《搜神记》：“王业，和帝时为荆州刺史。每出行部，沐浴斋
素，以祈于天地，当启佐愚心，无有枉百姓。在州七年，
惠风大行，苛慝不作。”

《后汉书彭宠传》：宠自立为燕王。五年春，宠斋，独在便
室，苍头子密等三人因宠卧寐，共缚著床，告外吏云：
“大王斋禁，皆使吏休。”遂即斩宠头，持以诣阙，封为不
义侯。

《墨庄漫录》：应劭《汉官仪》曰：周泽为太常斋，有疾。其妻
怜其年老，窥内问之，泽大怒，以为干斋，遂收送诏狱
自劾。论者讥其诡激。时谚云：“生世不谐为太常妻，一
岁三百六十日，三百五十九日斋，一日不斋醉如泥。”
《后汉书·蔡邕传》：邕上封事，条宜所施行七事，表左一
事。《明堂月令》：天子以四立及季夏之节，迎五帝于郊，
所以导致神气，祈福丰年。清庙祭祀，追往孝敬，养老
辟雝，示人礼化，皆帝者之大业，祖宗所祗奉也。而有
司数以蕃国疏丧，宫内产生及吏卒小污，屡生忌故。
窃见南郊斋戒，未尝有废，至于他祀，辄兴异议。岂南
郊卑而他祀尊哉？《孝元皇帝策书》曰：“礼之至敬，莫重
于祭。”所以竭心亲奉，以致肃祗者也。又元和故事，复
申先典，前后制书，推心恳恻。而近者以来，更任太史，
忘礼敬之大，任禁忌之书，拘信小故，以亏大典。《礼》，妻
妾产者，斋则不入侧室之门，无废祭之文也。所谓宫
中有卒，三月不祭者，谓士庶人数堵之室，共处其中
尔。岂谓皇居之旷，臣妾之众哉？自今斋制，宜如故典，
庶答风霆灾妖之异。

《晋书刘曜载记》：终南山崩，长安人刘终于崩所得白
玉方一尺，有文字曰：“皇亡皇亡，败赵昌，井水竭，构五
梁，咢酉小衰困嚣丧。呜呼呜呼！赤牛奋靷其尽乎！”时
群臣咸贺，以为勒灭之征，曜大悦，斋七日，而后受之
于太庙。

干宝《晋纪》：“刘毅为司隶校尉，常斋而疾。其妻出看之，
表解斋。”

《南史武帝本纪》：“帝晚乃溺信佛道，日止一食，膳无鲜
腴，惟豆羹粝饭而已。虽在蒙尘，斋戒不废。”

《陈书徐孝克传》：“孝克，太建四年征为秘书丞，不就。乃
蔬食长斋，持菩萨戒，昼夜讲诵《法华经》。高宗甚嘉其
操行。”

《文献通考》：“隋令太史署常以二月八日于署庭中以
太牢祀老人星，兼祀天星大帝、天一、太一、日月、五星、
勾陈、北极、北斗、三台、二十八宿、丈人星、孙星，都四十
六座。凡应合祀享官，亦太医给除秽气散药，先斋一
日服之，以自洁。”

《旧唐书礼仪志》：中宗景龙十三年十一月，亲祀南郊。
国子祭酒祝钦明希旨上言，“后亦合助祭。遂以皇后
为亚献，仍补大臣李峤等女为斋娘，执边豆焉。”
《王维传》：“维字摩诘，弟兄俱奉佛，居常蔬食，不茹荤血。
晚年长斋，不衣文彩。”

《礼仪志》：贞元六年，有事于南郊，诏以皇太子为亚献，
亲王终献。上问礼官：“亚献、终献合受誓诫否？”柳冕曰：
“准《开元礼》，献官前七日于内受誓诫，词云：‘各扬其职，
不供其事，国有常刑’。今以皇太子为亚献，请改曰词
云‘各扬其职，肃奉常仪’。”从之。

《唐书高骈传》：“骈笃意求神仙，造迎仙等楼，薰斋其上，
祈与仙接。”

《宋史礼志》：“咸平二年旱，诏有司祠雷师、雨师。内出李
邕祈雨法，以甲乙日择东方地作坛，取土造青龙，长吏斋三日，诣龙所祝酹。”

天禧元年正月，诏以十五日行宣读《天书》之礼，前二
日，斋于长春殿。

皇祐二年，行大享明堂礼，九月二十四日未漏，上水
一刻，百官朝服斋于文德殿。政和五年，太常寺上《明
堂仪》：皇帝散斋七日于别殿，致斋三日于内殿，其行
事、执事官致斋三日，前一日，并服朝服、立班省馔，祀
日并祭服，陪位官致斋一日。绍兴四年，太常寺看详
国子监丞王普言：“明堂有未合礼者十一事，其七：皇
帝未后诣斋室，则是致斋二日有半。乞用质明，以成
三日之礼。其八，斋不饮酒茹荤，乞罢官给酒馔，俾得
专心致志，交于神明。”从之。

天圣五年郊，三献终，太祝升殿，彻豆三日，又斋长春
殿、谢玉清昭应宫。神宗元丰六年十一月二日，帝将
亲郊，是日晚，斋于大庆殿；三日，荐享于景灵宫，斋于
太庙；四日，朝享七室，斋于南郊之青城。政和四年五
月夏至，亲祭地于方泽，皇帝散斋七日于别殿，致斋
七日于内殿，一日于斋宫，前一日，告配太祖室。其有
司陈设、及皇帝行事、并如郊祀之仪

《政和祈谷仪》：前期降御札，“以来年正月上辛祈谷祀
上帝。前祀十日，太宰读誓于朝堂，刑部尚书莅之，少
宰读誓于太庙斋宫，刑部侍郎莅之。皇帝散斋七日，
致斋三日。祀日，自斋殿服通天冠、绛纱袍，乘舆至大
次。”

《见闻录》：中官冯保客徐寿久奉长斋，其未得罪之前
一年，忽见寸许童子行几上惊问之曰：“吾乃汝之元
神也，汝不破斋不得祸，否则祸旋及之矣。”已而蒲州
相公召饮，强之食，始破荤血。未几，遂以论奏逮下狱。
造《邦贤勋录》。上与陶凯论斋戒当致诚，因谓善长曰：
“人之一心，极难检点。心为身之主，若一事不合理，则”
百事皆废。所以常自检心，凡事必求至当。今每遇斋
戒，必思齐整心志，对越神明。

《礼记·月令》：“仲夏之月，君子斋戒，处必掩身毋躁。”
《玉藻》：“将适公所宿，斋戒居外寝。”

《坊记》：子云：“七日戒，三日斋，承一人焉以为尸，过之者
趋走，以教敬也。”

刘冯事始《春秋合诚图》曰：黄帝请问太乙长生之道，
太乙曰：“斋戒六丁可成功。”注云：“丁取丁宁，戒取戒慎
也。”

《齐东野语》：《庄子人间世》云：“仲尼曰：‘斋，吾语若’。颜回曰：
‘回之家贫，唯不饮酒不茹荤者数月矣。若此，则可以
为斋乎’？”曰：“祭祀之斋，非心斋也。”郑元注曰：“荤，辛菜也。”
按《说文》：“荤，臭菜也。”锴曰：“通谓芸薹、椿、韭、蒜、葱、阿魏之
属，气不洁也。”《荀子哀公》篇：“孔子曰：‘夫端衣元裳，冕而
乘辂者，志不在于食荤’。”注云：“荤菜，葱韭之属。”《论语》：“斋
必变食。”《周礼膳夫》：“王斋三举。”郑注云：“斋必变食也。”疏
曰：“斋必变食，故加牲礼至三太牢。”胡明仲论梁武曰：
“祭祀之斋，居必迁坐，必变服，必变食。食为盛馔，一其
心志，洁其气体，以与神明交，未尝不饮酒，不茹荤也。”
晦庵释“斋必变食”，亦取《庄子》，而黄氏亦兼取之。朱又
谓荤是五辛，又曰：“今致斋有酒。”非也。然礼中乃有“饮
不至醉”之说，何耶。